Nel Oduber

Nelson Orlando (Nel) Oduber (☆ 7 di februari 1947 na San Nicolas) ta un ex-politico Arubano. E tawata Prome Ministro di Aruba; pa prome bes na 1989 te 1994, ora su partido a perde, pa despues bolbe bira prome ministro riba dia 30 di october 2001 te 30 di october 2009. Di 1986 te 2011 e tawata lider di e partido Movimiento Electoral di Pueblo, partido geel (MEP).

 Biografia 
Oduber a nace dia 7 di februari 1947 na Lago Hospital na San Nicolas como yiu di Urbano Oduber y Carmen Felepina Croes. El a lanta den bario di Siribana den un hogar catolico. E tabata forma parti di e famia grandi consistiendo di nuebe yiu homber y cuater yiu muhe. Tragedia a yega na e famia di 15 persona ora su tata, kende tabata trahando pa W.E.B na e momento ey, a wordo dal pa un voltahe halto di electricidad y a ricibi kemaduranan severo na su curpa, y a fayece dia 14 di januari 1964, lagando su esposa y 13 yiu atras. Oduber tabatin 16 aña di edad na e momento cu su tata a muri.

Despues di caba scol basico na Colegio San Hose, Oduber a bay Colegio San Antonio na Santa Cruz, unda el a gradua pa MULO na aña 1965. E tabata un studiante discipliná i semper tabata caba su trabou na tempu. Despues di a termina MULO, Oduber a purba di haya un beca pa asina e por a studia den exterior, pero na final no a haya esaki. Despues ku el a keda desapuntá ku e beca, el a lanta interes di Dr. Gustavo Oduber, kende na e momentu ey tabata diputado di e teritorio insular di Aruba y a ofrece Oduber un trabou na landsontvanger. Na 1967, Oduber a haña e oportunidat pa bay Hulanda cu un asignacion di estudio. Na 1970 el a termina su estudio di Administracion Publico na e Bestuursacademie Brabant na Tilburg y na 1972 el a termina su estudio di Ciencia Constitucional. Na 1973 el a gradua na Universidad di Utrecht cu un master den enseñansa general.

Oduber ta casa cu Glenda Croes y hunto nan tin tres yiu homber, Glenson, Nelson Jr y Danguillaume, kende ta activo como politico pa partido MEP desde 2013.

 Carera politico 
Oduber a drenta politica como miembro di partido MEP na 1975. Na 1986 el a bira lider di e partido y a gana eleccion na 1989. Oduber a sigui Henny Eman como minister president di Aruba na 1989. Siguiendo Eman, Oduber tabata e di dos persona pa tene e posicion di prome ministro di pais Aruba, desde Status aparte di Aruba. Na 1994 AVP a gana eleccion despues di caida di gabinete-Oduber II. Na 2001 MEP a gana eleccion atrobe cu Oduber como lider. Oduber tabata premier te cu 2009, ora AVP a gana eleccion bou di liderazgo di ruman di su predecesor, Mike Eman. 

Oduber tabata bou di spotlight di politica internacional ya cu e caso di Natalee Holloway a sosode durante su tempo como prome minister, tambe cargando e cartera di Minister di Justicia Aruba PM: Give FBI documents on missing teen, NBC News (23 di juli 2005) Spoedoverleg op Aruba na informatie over Natalee, Het Parool (1 di februari 2008). 

 Honor 
Pa su merito como gobernante el a wordo condecora como Cabayero (Ridder) den Orden di Leon Hulandes na 1995 y na 2019 gobierno di Aruba a cambia nomber di Sasakiweg pa Avenida Nelson Orlando Oduber.Sasakiweg a bira oficialmente Avenida Nelson Orlando Oduber, 24ora (20 di augustus 2019).

 Link externo 
 Partido MEP

Category:Hende
Category:Arubano konosí
Category:Politico di Aruba
Category:Premier di Aruba